Lo hidronimo Garganta ye recurrent en la Sierra d'Albarrazín pa indicar formas de lo terreno con aspecto de foces (La Garganta en Bronchales). Dos ríos de piedras de Oriuela tienen la parola garganta en lo suyo nombre (barranco de la Garganta y barranco de Garganta-Avellanos). Manimenos ya dende la baixa Edat Meya la "garganta" mes emblematica d'esta zona ye la que bi ha en Noguera d'Albarrazín, que ya se cita en textos medievals. En lo "Libro de Pasos" de 1326 se fa mención d'unas vías pecuarias entre El Puerto-La Garganta y El Paso-Penya Serrano-Fuent de las Talayas-Cabezuelo de la Garganta, que tiempo dimpués farán part de lo rete de canyadas reyals, en concreto de la Canyada de la Sierra Alta y la Canyada de las Texedas.